google/wiki40b huggingface dataset:
Ιλλυρισσός Αρμενίας

Η Ιλλυρισσός ήταν πόλη της ύστερης αρχαιότητας της νοτίου Αρμενίας. Στην θέση της βρίσκεται η σημερινή Birkleyn του Κουρδιστάν, στην τουρκική επαρχία Ντιγιάρμπακιρ.
Η πόλη είχε την εναλλακτική ονομασία Ηλέγερδα και (Κ)λέγερδα κατά τον Κλαύδιο Πτολεμαίο. Βρισκόταν στην νότια Αρμενία, στα σύνορα με την Μυγδονία της βορείου Μεσοποταμίας. Ο εμπορικός δρόμος ένωνε την Ιλλυρισσό με τα γειτονικά φρούρια της Σάπφης και της Αττάχης.
Πολύ πιθανόν να επρόκειτο για ένα από τα φρούρια της περιοχής που κτίστηκαν κατά τη ρωμαϊκή ή την πρώιμη βυζαντινή περίοδο, μιας και η περιοχή της Αρμενίας και Μεσοποταμίας ήταν θέατρο πολέμου μεταξύ των Ρωμαίων (στην συνέχεια των Βυζαντινών) και των Πάρθων (και μετά των Σασσανιδών).
Η περιοχή της Ηλέγερδας -Ιλλυρισσού, ήταν γνωστή από την αρχαιότητα για τα περίφημα σπήλαιά της. Εθεωρείτο ότι εκεί βρίσκονταν οι πηγές του Τίγρη ποταμού, από μια φυσική σήραγγα, από την οποία τα νερά του ποταμού βγαίνουν στην επιφάνεια, ώστε ο Πλίνιος έλεγε ότι οι νεκροί πηγαίνουν από εκεί για τον Άδη. Υπάρχουν εν συνόλω τρία σπήλαια, στα οποία βρέθηκαν τρία ανάγλυφα και πέντε σφηνοειδείς πλάκες των Ασσυρίων βασιλέων Tiglatpileser Α΄ (1114-1076 π.Χ.) και Salmanasar Γ΄ (859-829 π.Χ.). Σε αυτές οι βασιλείς ευχαριστούν τις μεσοποταμιακές θεότητες Ασσούρ, Μπελ, Σιν, Σαμάς, Αντάντ και Ιστάρ για τις κατακτήσεις τους στη γύρω περιοχή.
Στην περιοχή της εξόδου του ποταμού Τίγρη, η περιοχή περιβάλλεται από υπολείμματα τειχών που συνδέονται με τη μικρή ακρόπολη της Ιλλυρισσού. Η ακρόπολη βρίσκεται κτισμένη -για λόγους προστασίας και ασφάλειας- σε απότομη πλαγιά, στην οποία βρέθηκαν και άλλες οχυρώσεις.
Αθλητικός Όμιλος Αγία Νάπα

Ιστορία

Ο Αθλητικός Όμιλος Αγία Νάπα δημιουργήθηκε στις 14 Ιουλίου 1990 από τη συγχώνευση των σωματείων ΑΠΕΑΝ (Αθλητική Ποδοσφαιρική Ένωση Αγίας Νάπας) και ΕΝΑΝ (Ένωση Νέων Αγίας Νάπας).

Γήπεδο

Η ομάδα χρησιμοποιεί ως έδρα το Δημοτικό Στάδιο Αγίας Νάπας στην Αγία Νάπα. Έχει χωρητικότητα 2000 θεατές. Για τις περιόδους που αγωνίστηκε στην Α΄ κατηγορία, χρησιμοποίησε ως έδρα το Στάδιο Τάσος Μάρκου, στο γειτονικό Παραλίμνι, με χωρητικότητα 5800 θέσεις, επειδή το Δημοτικό Στάδιο Αγίας Νάπας δεν πληροί τις προδιαγραφές για αγώνες Α΄ κατηγορίας.
Κυριακούλης Αργυροκαστρίτης

Βιογραφία

Ο Αργυροκαστρίτης ήταν Βορειοηπειρώτης γεννημένος στο Αργυρόκαστρο (όπου πήρε και το επίθετο του) της Οθωμανικής Αυτοκρατορίας. Ο Αργυροκαστρίτης εντάχθηκε στην Ελληνικής Επανάστασης και τον Ιανουάριο του 1828 μαζί με τον ηγέτη της αντίστασης Χατζημιχάλη Νταλιάνη από το Δελβινάκι, πήγαν στο νησί της Κρήτης για να στηρίξουν την επανάσταση εκεί.
Τον Μάιο του 1828, οι Ηπειρώτες και οι Κρητικοί υπό την ηγεσία του Χατζημιχάλη, πολιορκήθηκαν από τον ανώτερο οθωμανικό στρατό του τοπικού ηγεμόνα, Μουσταφά Ναϊλή Πασά, στο Φραγκοκάστελλο, στα Σφακιά. Η άμυνα του κάστρου ήταν καταδικασμένη και μετά από επτά ημέρες το φρούριο καταλήφθηκε από τους Οθωμανούς.  Ο Νταλιάνης και ο Αργυροκαστρίτης σκοτώθηκαν κατά τη διάρκεια της σύγκρουσης.
Σύμφωνα με μια τοπική παράδοση στην Κρήτη, ένα ανεξήγητο φαινόμενο συμβαίνει συνήθως στην επέτειο της μάχης του Φραγκοκάστελλου, όπου εμφανίζονται εικόνες στρατευμάτων, που ονομάζονται Δροσουλίτες, να κινούνται πάνω από την τραγική τοποθεσία.
Βιβλιοθήκη της Τράπεζας της Ελλάδος

Συλλογή

Κατά τα πρώτα χρόνια λειτουργίας της, αγοράστηκε η συλλογή 2.000 τόμων του Γιάννη Βλαχογιάννη, λογοτέχνη και ιστοριοδίφη και συνεχίστηκε ο εμπλουτισμός της από νέες προσκτήσεις σε θέματα σχετικά με τις εργασίες της Τράπεζας: Οικονομικά, Χρηματοοικονομικά, Τραπεζικά, Νομικά, Νομισματική Πολιτική, Στατιστική και Διοίκηση Επιχειρήσεων. 
Το περιεχόμενο της συλλογής της αφορά περισσότερο εκδόσεις της Τράπεζας και σήμερα η συλλογή της αριθμεί περίπου 150.000 τόμους. Περιλαμβάνει μονογραφίες, επιστημονικά περιοδικά, ελληνικές και ξένες εφημερίδες, ετήσιες εκθέσεις κεντρικών τραπεζών, δοκίμια εργασίας και εκδόσεις διεθνών οργανισμών, όπως της Ευρωπαϊκής Κεντρικής Τράπεζας, της Ευρωπαϊκής Ένωσης, του Οργανισμού Οικονομικής Συνεργασίας και Ανάπτυξης, του Διεθνούς Νομισματικού Ταμείου, των Ηνωμένων Εθνών και του Διεθνούς Γραφείου Εργασίας. Επιπρόσθετα, περιλαμβάνει περίπου 3.500 τίτλους περιοδικών εκδόσεων, αρκετούς τίτλους ελληνικού και ξένου ημερήσιου οικονομικού τύπου καθώς και 1.000 τόμους σπανίων βιβλίων ή πολύτιμων εκδόσεων.
Εθνική Γαλλίας (ράγκμπι γιούνιον ανδρών)

1906-1914: εκμάθηση

Ο πρώτος επίσημος αγώνας της Γαλλίας υπό την U.S.F.S.A. πραγματοποιήθηκε την 1η Ιανουαρίου 1906 αντιμετώπισε τους Originals (μελλοντικά All Blacks από τη Νέα Ζηλανδία), σε περιοδεία στην Ευρώπη. Αυτός ο αγώνας, που αναφέρεται από τον Λουί Ντεντέ διεξήχθη στο Παρκ ντε Πρενς μπροστά σε 3.000 θεατές και τελείωσε με νίκη της Νέας Ζηλανδίας 38 έναντι 8. Ο Ανρί Αμάντ έχει την τιμή να είναι αρχηγός στο πρώτο παιχνίδι της ομάδας ράγκμπι. Αυτή η ομάδα περιλάμβανε επίσης έναν Άγγλο, τον Ουίλιαμ Κράιτσον και έναν Αμερικανό, τον Άλαν Μουρ.
NGC 1851

To NGC 1851 είναι σφαιρωτό σμήνος στον αστερισμό Περιστερά. Απέχει από τη Γη περίπου 39.800 έτη φωτός, όπως υπολογίστηκε από την μελέτη των μεταβλητών τύπου RR Λύρας, και περίπου 54.000 έτη φωτός από το κέντρο του Γαλαξία. Πιθανόν να ήταν τμήμα του νάνου του Μεγάλου Κυνός, ενός γαλαξία νάνου ο οποίος βρίσκεται σε διαδικασία συγχώνευσης με τον Γαλαξία. Μαζί με το NGC 1851, άλλα τρία σφαιρωτά σμήνη πιθανώς ανήκουν στο νάνο του Μεγάλου Κυνός, το Μεσιέ 79, το NGC 2298 και το NGC 2808. Το ανακάλυψε ο Τζέιμς Ντάνλοπ τις 29 Μαΐου 1826. Έχει φαινόμενο μέγεθος +7,14.
Η ηλικία του υπολογίζεται περίπου σε 14 δις έτη, αλλά τα άστρα φαίνεται να αποτελούνται από πληθυσμούς δύο διαφορετικών ηλικιών, με τη διαφορά ανάμεσα στους δύο πληθυσμούς να είναι 1 δις έτη, και τα μέλη του παρουσιάζουν μεγάλη ποικιλομορφία στη μεταλλικότητα, καθώς επίσης και στη συγκέντρωση ζιρκονίου και λανθανίου. Το μόνο άλλο σφαιρωτό σμήνος που έχει μελετηθεί και παρουσιάζει παρόμοια ποικιλία είναι το ω Κενταύρου, ένα από τα μεγαλύτερα σφαιρωτά σμήνη του Γαλαξία και θεωρείται ότι είναι πυρήνας ενός γαλαξία που απορροφήθηκε από τον Γαλαξία. Πιθανόν αυτή η ποικιλία να είναι αποτέλεσμα της συγχώνευσης δύο σμηνών σε ένα.
Στο NGC 1851 επίσης βρίσκεται μία πηγή ακτινών-Χ, η 4U 0513-40, η οποία πιθανόν να είναι υπερσυμπυκνωμένος διπλός αστέρας, με περίοδο περιφοράς 17 λεπτά.
Ζουρνάς

Ο ζουρνάς είναι πνευστό μουσικό όργανο που παίζεται στο κέντρο της Ευρασίας και απαντάται από τα Βαλκάνια έως την Κεντρική Ασία. Συνήθως συνοδεύεται από νταούλι (μπάσο τύμπανο) στην λαϊκή μουσική της Ανατολίας.

Χαρακτηριστικά και ιστορία

Ο ζουρνάς είναι ξύλινο πνευστό όργανο που παίζεται στις χώρες της Ανατολίας, της Μέσης Ανατολής και της Κεντρικής Ασίας κυρίως στη λαϊκή μουσική. Ο ζουρνάς είναι ένα όργανο, κατασκευασμένο από το δέντρο βερικοκιά, και χρησιμοποιεί ένα διπλό καλάμι που δημιουργεί έναν απότομο, διαπεραστικό ήχο. Ιστορικά έχει παιχτεί σε εξωτερικούς χώρους κατά τη διάρκεια των εορταστικών εκδηλώσεων, όπως οι γάμοι και οι αργίες. Έχει οκτώ τρύπες στο μπροστινό μέρος, επτά από τις οποίες χρησιμοποιούνται κατά την αναπαραγωγή, και μία τρύπα αντίχειρα που αλλάζει οκτάβα.
Είναι παρόμοιο με το mizmar της αραβικής μουσικής. Ο ζουρνάς χρησιμοποιείται επίσης στη λαϊκή μουσική των χωρών της περιοχής, ιδίως στο Ιράν, την Αρμενία, το Ισραήλ, το Αφγανιστάν, το Ιράκ, την Συρία, την Τουρκία, το Αζερμπαϊτζάν, την Ελλάδα, την Βουλγαρία, τη Βόρεια Μακεδονία, την Αλβανία, την Σερβία, την Βοσνία, την Κροατία και άλλες χώρες του Καυκάσου, και έχει πλέον εξαπλωθεί σε όλη την Κίνα και την Ανατολική Ευρώπη. Στα σλαβικά έθνη των Βαλκανίων, συνήθως ονομάζεται ζούρλα (зурла).
Ο ζουρνάς είναι κατά πάσα πιθανότητα ο άμεσος προκάτοχος του ευρωπαϊκού shawm, και σχετίζεται με την κινεζική suona που χρησιμοποιείται ακόμα και σήμερα σε γάμους, ναούς και κηδείες.
Υπάρχουν αρκετοί διαφορετικοί τύποι ζουρνά. Όλοι μοιράζονται ένα και το ίδιο πηνίο ήχου -το λεγόμενο Kalem- που είναι στην πραγματικότητα ένα πολύ σφιχτό (και μικρό) διπλό καλάμι, μερικές φορές φτιαγμένο από φύλλα σιταριού. Ο μακρύτερος (και χαμηλότερος τονικά) είναι ο ζουρνάς Καμπά, που χρησιμοποιείται στη βόρεια Τουρκία και τη Βουλγαρία ενώ ο κοντύτερος (και υψηλότερος τονικά) είναι ο ζουρνάς που παίζεται στο Μεσολόγγι και άλλα χωριά της Αιτωλοακαρνανίας. Κατά γενικό κανόνα ο ζουρνάς είναι κωνικός και κατασκευάζεται από ξύλο.

Λαογραφικό

Τουρκικές λαϊκές παραδόσεις λένε ότι ο Αδάμ, ο οποίος διαμορφώθηκε από πηλό, δεν είχε ψυχή και μόνο το μελωδικό tuiduk - παίξιμο του Αρχαγγέλου Γαβριήλ μπορούσε να δώσει αναπνοή στη ζωή του Αδάμ. Σύμφωνα με ένα θρύλο του Τουρκμενιστάν, ο διάβολος έπαιξε τον κύριο ρόλο στην tuiduk εφεύρεση.
Σημείωση: Ο όρος «ανοίγματα διαβόλου» (Seytan delikleri) στην τουρκική, αφορά τα μικρά ανοίγματα στην καμπάνα.

Ετυμολογία και ορολογία

Το όνομα προέρχεται από την περσική سرنای surnāy, που αποτελείται από سور Sur δηλ. συμπόσιο, γιορτή και نای , μάλλον καλάμια, σωλήνας. Ο όρος μαρτυρείται στα παλαιότερα τουρκικά αρχεία, ως suruna στο Codex Cumanicus του 12ου και 13ου αιώνα.
Βουλγαρικό δημοψήφισμα για την κατασκευή ενός νέου πυρηνικού σταθμού 2013

Ένα δημοψήφισμα για την κατασκευή ενός νέου πυρηνικού σταθμού διεξήχθη στη Βουλγαρία στις 27 Ιανουαρίου 2013. Ενώ δεν αναφερόταν ρητώς στην ερώτηση, έγινε ευρέως γνωστό ότι το δημοψήφισμα αφορούσε την επανεκκίνηση κατασκευής του πυρηνικού σταθμού ηλεκτροπαραγωγής στο Μπέλενε.
Παρά το γεγονός ότι η πρόταση εγκρίθηκε σε όλες τις 31 εκλογικές περιφέρειες, η προσέλευση δεν πέρασε το απαιτούμενο όριο του 60%, με αποτέλεσμα το δημοψήφισμα να μην θεωρηθεί έγκυρο.

Σύστημα ψηφοφορίας

Το δημοψήφισμα απαιτεί συμμετοχή τουλάχιστον του 60% για το δημοψήφισμα να είναι έγκυρο.  Οι ψηφοφόροι απάντησαν  στην ερώτηση "Θα πρέπει να αναπτυχθεί η πυρηνική ενέργεια στη Βουλγαρία μέσω της κατασκευής ενός νέου σταθμού πυρηνικής ενέργειας;».

Καμπάνια

Υποστηρικτές του σταθμού υποστήριξε ότι αυτό θα σήμαινε ότι η χώρα δεν θα πρέπει να αγοράζουν ηλεκτρική ενέργεια από τη Ρουμανία και την Τουρκία, ενώ αντίπαλοι είχαν ισχυριστεί ότι θα αυξήσει την ενεργειακή εξάρτηση της χώρας από τη Ρωσία, όπως η ρωσική εταιρεία Atomstroyexport είχαν συνάψει συμφωνία για την κατασκευή του σταθμού.
Αχμέτ Γ΄

Βιογραφία

Ο Αχμέτ Γ΄ γεννήθηκε στο Ντόμπριτς της Βουλγαρίας. Γονείς του ήταν ο Μωάμεθ Δ΄ και η Ελληνίδα Σουλτάνα κρητικής καταγωγής, Εμετουλάχ Ραμπιά Γκιουλνούς Σουλτάν.

Βασιλεία

Διαδέχθηκε τον αδερφό του Μουσταφά Β΄, ο οποίος παραιτήθηκε μετά από επανάσταση των Γενιτσάρων. Ο Αχμέτ Γ΄δέχτηκε στο τουρκικό έδαφος τον Κάρολο ΙΒ΄ της Σουηδίας, που κατέφυγε εκεί μετά την ήττα του από τους Ρώσους (Πολτάβα 1709). Ενώ στην αρχή αρνήθηκε να συμμαχήσει με τους Σουηδούς ενάντια στον τσάρο, τελικά κήρυξε πόλεμο εναντίον των Ρώσων τους οποίους κατανίκησε. Μετά ακολούθησε η υπογραφή συνθήκης ειρήνης (1714) με την οποία η Τουρκία έπαιρνε την Αζοφική. Η συνθήκη αυτή επικυρώθηκε και ανανεώθηκε για μια εικοσιπενταετία και ως συνέπειά της ο Κάρολος γύρισε πίσω στη Σουηδία (1714).
Το 1715 οι Τούρκοι κατάκτησαν την Πελοπόννησο και τα βενετικά φρούρια της Κρήτης που μετά την συνθήκη του Κάρλοβιτς είχαν παραχωρηθεί στους Βενετούς. Συγχρόνως διεξαγόταν πόλεμος με την Αυστρία που δεν είχε καλή εξέλιξη για τους Τούρκους, γιατί η συνθήκη του Πασάροβιτς (1718) απαγόρευσε τις εχθροπραξίες ανάμεσα στην Τουρκία, στην Αυστρία και στην Βενετία με διαιτησία των Άγγλων και των Ολλανδών. Σύμφωνα με αυτήν η Βενετία παραχωρούσε μεν στους Τούρκους την Πελοπόννησο και την Κρήτη, διατηρούσε όμως ορισμένες περιοχές της Ελλάδας (π.χ Πάργα, Πρέβεζα). Η Τουρκία επίσης αποχωρούσε από την Ουγγαρία και έχανε την Σερβία και τη Βλαχία.

Εξορία και Θάνατος

Οι νίκες της Περσίας στην Ασία προκάλεσαν στάση των Γενιτσάρων (1730) που εκθρόνισαν τον Αχμέτ Γ', ο οποίος φυλακίστηκε και πέθανε 6 χρόνια μετά. Στη διάρκεια της βασιλείας του, ιδρύθηκαν πολλές βιβλιοθήκες και βιομηχανίες πορσελάνης. Επίσης εισήγαγε την τυπογραφία στην Κωνσταντινούπολη και δημιούργησε το πρώτο τουρκικό τυπογραφείο. Τον διαδέχθηκε ο ανιψιός του Μαχμούτ Α΄.
Γοριανάδες Ευρυτανίας

Γεωγραφία - Αξιοθέατα

Οι Γοργιανάδες, που οι ντόπιοι αναφέρουν και ως Αγοριανάδες, βρίσκεται στις νοτιοδυτικές πλαγιές του Τυμφρηστού. Είναι κτισμένοι αμφιθεατρικά μέσα σε δάσος από έλατα και απέχει 4 χλμ. δυτικά από το Καρπενήσι. Έχει πέτρινα σπίτια με κεραμίδια και στην ευρύτερη περιοχή του χωριού υπάρχουν ξενώνες, ξενοδοχεία και αρκετά κέντρα εστίασης. Πριν το χωριό και τη Μεσαμπελιά βρίσκεται το εξωκλήσι της Κοίμησης της Θεοτόκου ή Παναγίας της Μεσαμπελιάς που είναι απομεινάρι παλιού μοναστηριού που καταστράφηκε το 1821 και έχει ενδιαφέρουσες εικόνες. Ως οικισμός αναφέρεται επίσημα το 1836 όταν προσαρτήθηκε στο δήμο Οιχαλίας και τον τότε νομό Αιτωλίας και Ακαρνανίας. Σύμφωνα με το σχέδιο Καλλικράτης μαζί με το Καρπενήσι, το Βελούχι, την Καλλιθέα και την Ιτιά αποτελούν τη δημοτική κοινότητα Καρπενησίου που ανήκει στη δημοτική ενότητα Καρπενησίου του Δήμου Καρπενησίου και σύμφωνα με την απογραφή 2011 έχει πληθυσμό 146  κατοίκους.
Live at Berkeley

Τραγούδια του δίσκου

1. Introduction (Hendrix) - 1:47
2. Pass It On (Straight Ahead) (Hendrix) - 6:58
3. Hey Baby (New Rising Sun) (Hendrix) - 6:07
4. Lover Man (Hendrix) - 2:59
5. Stone Free (Hendrix) - 4:08
6. Hey Joe (Roberts) - 4:49
7. I Don't Live Today (Hendrix) - 5:26
8. Machine Gun (Hendrix) - 11:22
9. Foxey Lady (Hendrix) - 6:30
10. The Star Spangled Banner (Key, Smith) - 2:45
11. Purple Haze (Hendrix) - 3:48
12. Voodoo Child (Slight Return) (Hendrix) - 10:49
Νιρβάνα

Η Νιρβάνα είναι λέξη σανσκριτική που έχει ληφθεί ως θρησκευτικός-φιλοσοφικός όρος, που σημαίνει γενικά: "σβέση φλόγας".

Θρησκευτικός όρος

Υιοθετήθηκε από τον Βουδισμό και τον Τζαϊνισμό. Χαρακτηρίζει μια κατάσταση που επιτυγχάνεται με την άσκηση και εξαλείφει τον πόνο (που οφείλεται στο κάρμα) της γέννησης και του θανάτου στον κύκλο των αναγεννήσεων του ανθρώπου. Η νιρβάνα διαπιστώνεται τότε στην αφύπνιση ή φώτιση (μπόντι), με την οποία όλα τα στοιχεία της ύπαρξης φαίνονται καθορισμένα και, κατά συνέπεια, δεν έχουν λόγο ύπαρξης, ακόμα και το εγώ αποκαλύπτεται ως μία απατηλή συνένωση πέντε ομάδων ψυχο-μορφικών στοιχείων (σκάντα).
Στον αρχέγονο Βουδισμό, η νιρβάνα ισοδυναμούσε κυρίως με την εκμηδένιση και την εξαφάνιση του πόνου (ντούχκα) που είναι συνδεδεμένος με την επίγεια ζωή των αισθητών αντιλήψεων, της επιθυμίας (κάμα) και της δίψας (τρίσνα) της εμπειρίας. Ο βουδισμός μαχαγιάνα θεωρεί τη νιρβάνα ως μια απόλυτη κατάσταση, στην οποία το αρχέγονο φως της Συνείδησης (πραμπασβάρα-τσίττα) μοιάζει να έχει προέλθει από το κενό (σούνια), πέρα από τη διαφοροποίηση του είναι και του μη είναι. Η νιρβάνα αποτελεί το αποκορύφωμα του διαλογισμού και θεωρείται μια αρκετά αφηρημένη και αμφίσημη έννοια, για την οποία οι βουδιστές του ρεύματος μαχαγιάνα πρεσβεύουν ότι γίνεται κατανοητή μόνο όταν βιωθεί.

Φιλοσοφικός όρος

Σύμφωνα με το φιλοσοφικό λεξικό του Ανδρούτσου ο όρος αυτός χαρακτηρίζει τη βουδιστική απάρνηση κάθε εγκόσμιας επιθυμίας, παντός γήινου, και κατά συνέπεια και η εξαφάνιση αυτού του ανθρώπου στο μηδέν δια της οποίας και επέρχεται η απολύτρωση από τα δεινά της ζωής και του κόσμου(*)
Βόρεια Επικράτεια

Διακυβέρνηση

Διοικήτρια από τις 31 Οκτωβρίου 2017 είναι η Βίκι Ο' Χάλοραν και πρωθυπουργός (επικεφαλής υπουργός) από τις 31 Αυγούστου 2016  ο Μάικλ Γκάνερ.

2016

Οι πιο πρόσφατες εκλογές διεξήχθησαν στις 27 Αυγούστου 2016 και είχαν ως αποτέλεσμα τη νίκη των Εργατικών του Μάικλ Γκάνερ.
Tabula rasa

Tabula Rasa (τάμπουλα ράζα) είναι η λατινική έκφραση του όρου άγραφος πίνακας. Αναφέρεται στην επιστημολογική θεωρία που ορίζει πως ο άνθρωπος δεν γεννιέται με προϋπάρχουσες, έμφυτες γνώσεις, αλλά η γνώση του αποκτάται μέσω της εμπειρίας και αντίληψης του.
Στη Δυτική Φιλοσοφία, η έκφραση tabula rasa είναι συνδεδεμένη με το ρεύμα του εμπειρισμού. Πρώτη φορά εμφανίστηκε στη Λατινική μετάφραση του έργου του Αριστοτέλη 'Περὶ Ψυχῆς' (Λατινικά: De Anima). Αν και ο όρος είναι κεντρικός στο "Δοκίμιο για την Ανθρώπινη Νόηση" (1690) του Άγγλου εμπειριστή Τζων Λοκ, ο ίδιος χρησιμοποίησε την αγγλική μορφή του όρου (blank slate). Η λατινική του μορφή ως tabula rasa εμφανίστηκε στη Γαλλική μετάφραση του "Δοκιμίου" από τον Pierre Coste (1700).
Άλλες χρήσεις του όρου tabula rasa εμφανίζονται στην πολιτική φιλοσοφία, στην Ψυχανάλυση, και σε άλλους τομείς της επιστήμης.
Γιάννης Χλωρός

Καριέρα

Ξεκίνησε την καριέρα του από τις ακαδημίες της Νυρεμβέργης και μπήκε στο χώρο του επαγγελματικού ποδοσφαίρου το 1996 με τον Παναργειακό. Το 1997 μεταπήδησε στον Αθηναϊκό και στη συνέχεια αγωνίστηκε για μία διετία στον Α.Ο. Τρίκαλα πανηγυρίζοντας την άνοδο στην Α' Εθνική στην οποία πραγματοποίησε τις πρώτες του συμμετοχές κατά την αγωνιστική περίοδο 1999/2000. Με την φανέλα των Θεσσαλών σημείωσε 11 γκολ σε 55 συμμετοχές. Επόμενος σταθμός της καριέρας του ήταν το Αιγάλεω στο οποίο παρέμεινε μέχρι τον Ιανουάριο του 2006 αποτελώντας όλα αυτά τα χρόνια βασικό στέλεχος της ομάδας και πανηγυρίζοντας αρκετές επιτυχίες όπως την άνοδο το 2001 στην Α' Εθνική,την πρόκριση στους ημιτελικούς του Κυπέλλου Ελλάδος το 2003 καθώς και την έξοδο στο Κύπελλο ΟΥΕΦΑ χάρη στην κατάκτηση της 5ης θέσης την περίοδο 2003/04. Μέχρι τον Ιανουάριο του 2006 που αποχώρησε από την ομάδα των Δυτικών Προαστίων, είχε συνολικά 139 εμφανίσεις στο πλαίσιο της Α' και Β' Εθνικής έχοντας πετύχει 18 τέρματα.
Από τον Ιανουάριο του 2006 μέχρι τον Δεκέμβριο του ίδιου έτους αγωνίστηκε στην Λάρισα μετρώντας 2 γκολ σε 17 εμφανίσεις. Έπειτα αγωνίστηκε για 1,5 χρόνο στον Ηρακλή (24 συμμετοχές/3 τέρματα) και για μία σεζόν στον Θρασύβουλο (2 γκολ σε 23 αγώνες).
Το καλοκαίρι του 2009 υπέγραψε διετές συμβόλαιο συνεργασίας με την Δόξα Δράμας, επιστρέφοντας έπειτα από 9 περιόδους στην Β' Εθνική. Την αγωνιστική περίοδο 2009/10 κατέγραψε 27 συμμετοχές και 5 γκολ.Την αγωνιστική περίοδο 2010/11 κατέγραψε 35 συμμετοχές και 9 γκολ βοηθόντας την Δόξα Δράμας να πετυχεί την άνοδο της στην Σούπερ Λίγκα.Το καλοκαίρι του 2011 υπέγραψε στην Παναχαϊκή από την έμεινε ελεύθερος το Ιανουάριο του 2012 και υπέγραψε συμβόλαιο συνεργασίας ως το τέλος της σεζόν με τον Πανθρακικό όπυ πέτυχε μαζί με την ομάδα την κατάκτηση του πρωταθλήματος της Β΄ Εθνική ποδοσφαίρου ανδρών 2011-12 και την άνοδο στην Σούπερ λιγκα. Το καλοκαίρι μετακόμισε στην Καβάλα. Έκλεισε οριστικά την καριέρα του ως παίκτης-προπονητής του Α.Ο. Νέας Ιωνίας το 2015.
Μητροπολίτης Ηλείας Αντώνιος

Βιογραφία

Γεννήθηκε στη Σύρο στις 15 Ιουνίου 1890. Σπούδασε θεολογία στο Πανεπιστήμιο Αθηνών. Το 1914 χειροτονήθηκε διάκονος στον Ιερό Ναό Ποσειδωνίας Σύρου. Το ίδιο έτος διορίζεται Ιεροκήρυξ της τότε Επισκοπής Χαλκίδος και Καρυστίας και τον Φεβρουάριο του 1917 χειροτονείται Πρεσβύτερος υπό του Χαλκίδος Χρυσάνθου εις τον Ι. Ναόν Χρυσοσπηλιωτίσσης Αθηνών. Υπηρέτησε παράλληλα, ζητώντας ο ίδιος τη στράτευσή του, ως στρατιωτικός ιερέας στο Μικρασιατικό Μέτωπο την περίοδο 1918-1922. Για την προσφορά του τιμήθηκε με το Χρυσούν Αριστείον Ανδρείας, τον Χρυσούν Σταυρόν Φοίνικος, τον Πολεμικό Σταυρό και το Μετάλλιο Στρατιωτικής Αξίας.
Τον Δεκέμβριο του 1922 χειροτονήθηκε επίσκοπος και εξελέγη μητροπολίτης Ηλείας. Ασχολήθηκε με την οργάνωση της Μητροπόλεως, και μάλιστα λόγω της καλλιέργειάς του και της γνώσης ξένων γλωσσών συνέγραψε πολλές ιστορικές, κοινωνικές και άλλες μελέτες. 
Το 1943 στη διάρκεια της κατοχής εγκατέλειψε την έδρα του αρνούμενος να συνεργαστεί με τις κατοχικές αρχές και κατέφυγε στα βουνά συντασσόμενος με την παράταξη του ΕΑΜ. Οι αντιστασιακές οργανώσεις ανακήρυξαν τον Αντώνιο, Αρχηγό του ΕΑΜ Πελοποννήσου. Στις 11-5-1944, στις Κορυσχάδες Ευρυτανίας, θα συγκεντρωθούν οι αντιστασιακές δυνάμεις της χώρας σε ενός είδους εθνικού συμβουλίου. Ο Μητροπολίτης Αντώνιος θα είναι μεταξύ των επικεφαλής και θα εκπροσωπεί την Ηλεία και την Πελοπόννησο. Μετά την απελευθέρωση συνέχισε να παραμένει στην παράταξη του ΕΑΜ με αποτέλεσμα να σχολάζει από το 1945 οπότε και κηρύχθηκε έκπτωτος. 
Στις 2 Σεπτεμβρίου του 1953 παρέστη στην ανακομιδή των λειψάνων του Αγίου Νεκταρίου στην Αίγινα.
Διακαιώθηκε τον Μάρτιο του 1958 και αποκαταστάθηκε στο αξίωμά του, ως πρώην Μητροπολίτης Ηλείας. Απεβίωσε στις 13 Νοεμβρίου του 1963, στο Αιγάλεω Αττικής όπου ζούσε από το 1946. Υπάρχει μάλιστα εκεί οδός με ονομασία στη μνήμη του. Ο τάφος του βρίσκεται στο Πρώτο Νεκροταφείο Αθηνών.

Αναγνώριση

Τον Νοέμβριο του 2000 πραγματοποιήθηκε από την Εκκλησία της Ελλάδος η μετά θάνατον αναγνώριση και ηθική αποκατάσταση του Μητροπολίτη Ηλείας Αντώνιου, του Μητροπολίτη Κοζάνης Ιωακείμ και κληρικών που αγωνίστηκαν κατά την Εθνική Αντίσταση ως μέλη του ΕΑΜ/ΕΛΑΣ. Εκδόθηκε μάλιστα και ειδικός αφιερωματικός τόμος. Εκκρεμεί ακόμη έως σήμερα η αποκατάσταση του αντιστασιακού Μητροπολίτη Χίου Ιωακείμ Στρουμπή που είχε απομακρυνθεί από τη Μητρόπολή του λόγω της αντιστασιακής του δράσης, όπως και οι Ιωακείμ και Αντώνιος. 
Το όνομα του Αντωνίου δόθηκε σε δρόμους: Αιγάλεω Αττικής, Πάτρα, Πύργο, Αμαλιάδα. Ο Μητροπολίτης Αντώνιος στον Πύργο τιμάται και με το Μνημείο Εθνικής Αντίστασης στο Επαρχείο. Στη Σύρο επίσης έχει φιλοτεχνηθεί και τοποθετηθεί στο προαύλιο του Μητροπολιτικού Ναού Μεταμόρφωσης του Σωτήρος, στην προτομή του, με το επίγραμμα: "Αντώνιος Ν. Πολίτης, Μητροπολίτης Ηλείας (1890-1963), Στον αγωνιστή ιεράρχη της Εθνικής Αντίστασης, Με ευγνωμοσύνη και τιμή, Ο γενέθλιος Δήμος του".
Άιβι Ματσέπε-Κασαμπέρι

Πρώτα χρόνια, εκπαίδευση και εξορία

Γεννήθηκε στο Κρούνσταντ στην τότε επαρχία του Ελευθέρου Κράτους της Οράγγης, στις 18 Σεπτεμβρίου του 1937 και ολοκλήρωσε τις σπουδές της στην εκπαίδευση στην επαρχία Νατάλ. Στη συνέχεια απέκτησε μπάτσελορ (Bachelor of Arts) από το πανεπιστήμιο του Φορτ Χέιρ. Εργάστηκε ως δασκάλα στο Νατάλ.
Λίγο αργότερα εξορίστηκε και έζησε στη Σουαζιλάνδη, στην Ζάμπια, στις ΗΠΑ και στην Ναμίμπια. Το 1990 επέστρεψε στην πατρίδα της. Ενώ ήταν στις ΗΠΑ απέκτησε διδακτορικό τίτλο (Ph.D.) στην Κοινωνιολογία από το πανεπιστήμιο Ρούτγκερς.

Πολιτική καριέρα

Το 1993 διορίστηκε πρόεδρος της Νοτιοαφρικανικής Υπηρεσίας Μεταδόσεων (SABC) και έγινε η πρώτη γυναίκα αλλά και το πρώτο μαύρο πρόσωπο που διορίστηκε στη θέση αυτή. Παραιτήθηκε το 1997 με σκοπό να διαδεχθεί τον Μοσιουόα Λεκότα στο αξίωμα του πρωθυπουργού (premier) της επαρχίας του Ελεύθερου Κράτους της Οράγγης, αξίωμα στο οποίο επίσης ήταν η πρώτη γυναίκα. Τον Ιούνιο του 1999 διορίστηκε υπουργός Επικοινωνιών και διατηρήθηκε στο υπουργείο αυτό ως το θάνατό της.

Υπηρεσιακή Πρόεδρος

Από τις 24 ως τις 25 Σεπτεμβρίου του 2008 η Ματσέπε ανέλαβε υπηρεσιακή πρόεδρος της χώρας, μέχρι την ορκωμοσία του προέδρου Καλέμα Μοτλάντε.

Θάνατος

Απεβίωσε στην Πρετόρια από φυσικά αίτια, στις 6 Απριλίου 2009 σε ηλικία 72 ετών . Ο θάνατός της ήταν αδόκητος, όπως ανακοίνωσε η Νοτιοαφρικανική Υπηρεσία Μεταδόσεων.
Σπόγγος του Μένγκερ

Στα μαθηματικά, ο σπόγγος του Μένγκερ (επίσης γνωστός ως κύβος του Μένγκερ, καθολική καμπύλη του Μένγκερ, κύβος Ζιρπίνσκι, ή σφουγγάρι Ζιρπίνσκι) είναι ένα καμπυλωτό φράκταλ. Είναι μια τρισδιάστατη γενίκευση του μονοδιάστατου σύνολου Καντόρ και δισδιάστατου χαλιού Ζιρπίνσκι. Περιγράφηκε για πρώτη φορά από τον Καρλ Μένγκερ το 1926, στις μελέτες για την έννοια της τοπολογικής διάστασης.

Ιδιότητες

Το ν στάδιο του σπόγγου του Μένγκερ, Mν, αποτελείται από 20ν μικρότερους κύβους, το καθένα με μήκος πλευράς (1/3)ν. Ο συνολικός όγκος των M,ν είναι έτσι (20/27)ν. Η συνολική επιφάνεια των M,ν , δίνεται από την έκφραση 2(20/9)ν + 4(8/9)ⁿ. Συνεπώς, η κατασκευή του όγκου τείνει στο μηδέν, ενώ η επιφάνεια αυξάνει χωρίς όριο. Ακόμη επιλεγμένη επιφάνεια της κατασκευής θα είναι καλά τρυπημένη όπως η κατασκευή συνεχίζεται, έτσι ώστε το όριο δεν είναι ούτε στερεό ούτε μία επιφάνεια, έχει τοπολογική διάσταση 1 και είναι, κατά συνέπεια, προσδιορίζονται ως καμπύλη.
Κάθε έδρα της κατασκευής γίνεται Χαλί του Σιερπίνσκι και το σημείο τομής των σφουγγαριών με κάθε διαγώνιο του κύβου ή οποιοδήποτε μέσον της έδρας είναι σύνολο Καντόρ. Η διατομή του σφουγγαριού μέσα από το κέντρο βάρους είναι κάθετο σε ένα διαγωνικό χώρο. Είναι κανονικό εξάγωνο τρυπημένο με εξάγραμμα τοποθετημένα σε εξαπλή συμμετρία. Ο αριθμός αυτών των εξαγράμμων, κατά φθίνουσα μέγεθος, δίνεται από με , με  .
Η διάσταση Χάουσντορφ του σπόγγου του Μένγκερ είναι  ≅ 2.727. Η διάσταση καμπύλης Λεμπέσκ του σπόγγου του Μένγκερ είναι ένα, και είναι το ίδιο με κάθε καμπύλη.